Document ID: /roh_data/filtered/fineweb-2-filterrobots_roh.jsonl.gz/13730

Vuorz ha decidiu – ina bilanza
Cun in surpli nunspitgau ed inexplicabel da 36 vuschs han ils adherents dalla fusiun da Vuorz cun Breil glorificau sonda sera, ils 24 da zercladur 2017.
Cun quella decisiun va ina perioda dad otg onns a fin, ina perioda da carplinas, intrigas, dispetas e nauschadad en nies vitg. Igl ei la davosa ella vischnaunca da Waltensburg/Vuorz, ina perioda buca digna da laud ed honur. Vuorz rumpa ils ligioms culla Foppa, ligioms d’ina fetg veglia tradiziun ed historia e surlai a Breil ella Cadi da disponer sur da ses beins e decider sur da siu avegnir.
Cun in stradun da colligiaziun denter Vuorz e Breil prendan ins en cumpra ina devastaziun dallas aclas da Migliè da Vuorz ed in augment dil traffic tras il vitg stradal ch’ei ussa schon per temps buca supportabels. La via tras Migliè stat diametral encunter in svilup turistic en «nossa» vischnaunca.
Cun quella decisiun dispiteivla d’avon diesch gis va il quen si per Breil, per Vuorz definitivamein buc. Da quei meini ei bunamein la mesadad dalla populaziun. A Vuorz regia afflicziun e nuncapientscha e malperinadad – per con gitg?
Ei quei stau il senn da quella fusiun ch’ei vegnida promovida da nossa regenza a Cuera? Sco burgheis da Vuorz e pagataglia a Vuorz sperel jeu fetg che a caschun dalla proxima fusiun en nossa regiun – e cun ina tala fusiun eis ei da quintar egl avegnir – che las cartas vegnien miscladas sin in’autra moda e maniera.
Martin Pfister, Vuorz